ming030890/wiki-yue-high-quality huggingface dataset:
螢之祭

螢の祭（螢之祭、Flyfire Festival）係香港專業教育學院觀塘分校舉辦嘅同人誌即賣會同埋港式日本祭典，簡稱「螢祭」。由2005年起已舉辦咗2屆。

概要
螢の祭係由香港專業教育學院觀塘分校『印刷及數碼媒體系』（PDM）主辦、觀塘分校嘅學生會同學生事務處協辦。而計劃、統籌、執行方面由屬下 PDM 『數碼動畫及漫畫角色設計高級文憑』（61340）嘅學生負責。
活動嘅目的係希望推動日本嘅同人誌、cosplay同潮流文化進入香港，並鼓勵時下青少年創作漫畫同動畫，大膽咁發表自己嘅作品，為漫畫創作人提供平台互相學習，甚以推動香港嘅漫畫創作同藝術設計哩啲創意工業嘅發展。另外希望提供交流空間畀 Cosplay 愛好者。而螢の祭個名係嚟至日本夏祭。
地喺香港專業教育學院觀塘分校嘅校舍係依家嘅舉辦場。不過，因為學院裏面嘅主辦部門 PDM 計劃喺2009/2010年度同沙田分校『設計系』同葵涌分校『時裝及紡織系』合併，之後會搬去調景嶺嘅香港知專設計學院，因此 蛍の祭2009年同之後嘅活動好可能喺新校舍舉行。

2005年
第一届主要內容係同人誌即賣會、同人原稿比賽同cosplay；而大會主埸地（學院禮堂）有cosplay比賽。但學院當時裝修緊，所以活動場地上有唔少限制。

2006年
早喺螢の祭2006開始之前，喺7月25日於奧海城2期舉行咗《螢の祭2006記者會暨印刷及數碼媒體系作品展》，該日展出以夜祭為題嘅巨型繪畫。當日請到2005年香港小姐冠亞軍葉翠翠同陸詩韻作嘉賓。
喺嗰年節目除2005年原有嘅節目外，亦加咗Cosplayer訪問、日式攤位遊戲同埋首屆夜祭。而新增的攤位如下：（可以睇埋緣日嘅屋台）。
撈金魚
釣水球
射的（丫叉版）
拋彩虹
至於夜祭則是為鍾意日本文化嘅朋友而設，因而參考咗日式的手法，希望能帶出大和情懷與香港風格的祭典。而節目方面就由學院嘅師生負責，仲還邀請刑同人團體作舞蹈表演。

2007年
「蛍の祭2007」由2006年尾開始籌備，喺9月15-16日舉行，有Cosplay大賽，同人攤販，撈金魚，許願木牌，而夜祭更有盆踊（盆舞），引來一大班入場者共舞。

2009年
螢之祭2009banner圖
螢之祭2009場刊封面
主題係想‧創，喺2月7-8號舉行，接近中國情人節，活動以中國風格並加入香港文化，有同人誌展銷會、原畫比賽、Cosplay比賽、20分鐘即場繪畫比賽、夜祭、攤位遊戲，並加入有中國風味嘅猜燈謎活動，燈謎分唔同難度。兼且重有吉祥結嘅速「繩」班，同埋以模仿中國同日本特色同埋傳統嘅求籤。
螞蟻章

螞蟻章係伊斯蘭教典籍《可蘭經》入面嘅第27章（蘇拉）。
螞蟻集團

螞蟻集團（英文：Ant Group），前名螞蟻金服，係中國大陸一間互聯網金融服務公司，靠支付平台「支付寶」起家，2014年由阿里巴巴集團分拆出嚟。
2020年10月底，螞蟻集團準備響上海交易所同香港交易所招股上市（IPO），總融資額折合約莫340億美元，係有史以嚟全世界最大規模嘅IPO。但係11月頭即將上市嗰陣因為馬雲對中國政府嘅批評，突然俾中共總書記習近平煞停咗，令佢同時做咗全世界最大規模上唔成市嘅IPO。
語言障礙

語言障礙 (英文：Language barrier) 係當人同人之間，因為講嘅語言或者方言唔一樣，而造成嘅溝通問題。
語言障礙可以帶嚟好多唔同嘅問題，例如令社交活動好困難、產生誤會同爭執、同埋浪費錢同時間等等。
語音分割

語音分割（英文：Speech segmentation）係指「攞一段講嘢嘅聲做 input，再將段聲切做一隻隻字、音節同音位」。
呢種工作可以好困難，因為人喺寫嘢嗰陣每隻字之間嘅界線都好清楚，而喺英文等用字母寫嘢嘅文字裏面，字之間仲會有空格隔開；相比之下，人講嘢嗰陣好少可會喺字之間明顯噉停低，而且仲會有共同發音（coarticulation；指一吓講嘢嘅聲受打前或者打後嗰個音影響）等嘅現象。
語言遷移

語言遷移（英文：language transfer）泛指一啲識得多隻語言嘅人用語言嗰陣，將一隻語言嘅特性用落另外一隻語言度。

母語嘅干擾
睇埋：第二語言習得
事實表明，當一個人學第二語言學到咁上下，就會開始喺腦海入面將 L2 嘅字詞同 L1 嘅對應，即係例如一個以粵語做母語嘅細路學英文，學到咁上下通常就會有
「Walk 對應行路」
「Eat 對應食」
「Drink 對應飲」
噉嘅諗法。但係事實表明，唔同語言之間好難吓吓做到完美一對一嘅對應，所以呢種「乜乜對應物物」嘅諗法好多時會搞到啲學生用 L2 嗰陣出錯:A。

正面定負面
廿一世紀初嘅語言學界一般認為，語言遷移可以分做兩大類：
正面：指 L1 嘅干擾有助個人學 L2；例如英文同德文都屬日耳曼語言，有好多字詞都好相似，甚至寫嗰陣會用同樣（或者大致同樣）嘅羅馬字母嚟寫—例子有英文 here 同德文 hier 呢兩隻字，簡化講都係相當於廣東話呢度噉嘅意思。喺呢種情況下，一個以英文做 L1 嘅人學德文嗰時會見到大量似曾相識嘅字詞，被指會覺得啲字詞易記咗。
負面：指 L1 嘅干擾妨礙個人學 L2；例子可以睇返上面提到，廿一世紀初嘅日本話缺少咗 [l] 同 [r] 之間嘅分界，搞到以日本話做 L1 嘅人習慣咗 [l] [r] 不分，要學好似英文呢啲會分 [l] 同 [r] 嘅語言嗰陣，佢哋成日因而遇到困難。
中介語係指一個人講嘢嗰時嘅特色，而呢啲特色係源自佢嘅 L1 嘅。
語言點分藍綠

「語言點分藍綠」係一條有關色名嘅問題。
有好多語言都傾向將藍當做綠嘅一種，例如青呢隻漢字就出嗮名定義含糊，有時用嚟指綠噉嘅色－例如係粵文詞彙青啤啤噉；又例如廿一世紀初日本話入面漢字青（日羅：ao）可以指藍又可以指綠，搞到唔少日本人索性由英文嗰度借詞，用 guriin（片假名：グリーン，嚟自英文 green）嚟特指綠色。
語調

語調（粵拼：jyu5 diu6 | 英文：intonation）係指一隻語言用音高嘅變化嚟表達講嘢嗰個人嘅情緒或者態度，而唔係用嚟分辨唔同嘅意思。
好似英文噉，英文唔係聲調語言，即係話同樣嘅音節用唔同音高發出，都唔會話變咗第隻字，不過英文依然有語調呢家嘢，例如佢哋問問題嗰陣會句嘢最尾嗰橛會有上升嘅音高。
語音交替

語音交替（粵拼：jyu5 jam1 gaau1 tai3；英文：alternation）係一種音系現象，講到一個形態素可能以唔同嘅音素出現。
語音合成

語音合成（英文：Speech synthesis）係將人講嘢嘅聲用電子裝置模擬返出嚟嘅技術，譬如向裝置輸入文字，裝置就會用人聲讀返啲字出嚟。
職工頭圍用膳 東京篇

《職工頭圍用膳 東京篇》（英文：We Are Family In Tokyo（EPG用名） / We Are Family Japan（網站用名））係香港電視廣播有限公司嘅飲食節目，《職工頭圍用膳》嘅姊妹作品，介紹日本東京煮畀自己員工食嘅公司同食肆。節目喺2023年6月19號到7月7號逢禮拜一到五20:30到21:00喺J2播，由姜麗文、林沚羿做主持。
職時交換

《職時交換》（Job Exchange）係香港電視娛樂製作嘅真人騷節目，2019年10月27號到2020年2月9號逢禮拜日20:00-20:30喺ViuTV播。節目入面有五位唔同職業嘅香港人，同外地人交換工作。

節目調動
2019年12月15號：由於直播《全民造星II總決賽》，所以停播一次。
2019年12月29號：由於播出《2019香港大事回顧》，所以提早喺28號19:30-20:00播出。
職業治療師

職業治療師係有職業治療專業技術同有相關牌照嘅人，主要響醫院、老人院同其他社會福利機構度提供服務。
職業介紹所

職業介紹所，又叫做人事顧問、人力市場，係專門協助搵工嘅機構。

公營職業介紹所
早喺1650年，英國作家亨利羅便臣（Henry Robinson）就提出設立「地址與碰面辦公室」（Office of Addresses and Encounters），俾僱主同僱員互相認識。英國國會否決咗佢嘅建議，不過佢自己開咗一間，好快執咗。

中國大陸
中華人民共和國實施戶口制度同檔案制度，令中國居民嘅遷徙自由同工作自由好有限。因此政府開設嘅職業介紹所／人才市場，除咗幫人搵工，有啲會有「集體戶口挂靠」、「檔案挂靠」呢啲中國先有嘅服務，而且通常要收貴到飛起嘅服務費。

私營職業介紹所
現代私營職業介紹所最早喺19世紀出現。

香港
職業介紹所受第57章《僱傭條例》及《職業介紹所規例》等香港法例規管。勞工處轄下職業介紹所事務科負責監管並執行有關法例。
職業

職業，有時亦叫工種，係對勞動工作嘅分類，呢啲工作通常係有規律，主要目的係為咗掙份人工。職業主要用行業同工作性質去細分，唔同工種都對學歷、能力、經驗有唔同要求。
職業摔角

職業摔角（Professional wrestling），簡稱職摔，英文係Pro-wrestling，通常都係指由受薪摔角手參與嘅一種表演藝術。大部份嘅職業摔角比賽，尤其喺美國同加拿大嗰啲，比賽結果都係事先定好，最多都係喺表演過程中發生嘅一啲突發意外。所謂職業摔角，都係用嚟定義呢類以表演性質為主嘅比賽。傳統或者以競技為主嘅摔角比賽，都唔容許有拳打腳踢嘅動作，但係喺職業摔角入面，就容許有拳擊同格鬥技嘅元素，等比賽睇起嚟更加刺激。
而家嘅職摔都會滲入好多娛樂元素，例如摔角手會分開正派同反派兩種角色發展對抗故事，因為咁嘅原固，有人會叫職摔做「體育娛樂」（Sports entertainment），至於喺日本，由於佢哋追求職摔入面嘅剛烈感覺，所以會叫做「鬥魂」或者「王道」，而喺墨西哥，佢哋會叫職摔做自由式格鬥（Lucha libre）。

簡史
早喺十八世紀，職摔已經出現，早期嘅職業摔角表演多數都係馬戲團入面嘅附屬表演，英文叫做 ad show（宣傳騷），由於當時嘅傳媒並無而家咁先進，而馬戲團、遊樂場之類可以聚集群眾嘅地方，就成為好多人用嚟作為訊息交流嘅地方，而好多商人就會利用馬戲團、遊樂場可以聚眾嘅特點，去宣傳自己嘅商品。
當時馬戲團、遊樂場入面，都會有好多人做唔同嘅嘢去吸引群眾，而職業摔角表演就係其中一種。由於職業摔角嘅動作大，肢體語言豐富，所以戲劇性好強，因而令到職業摔角表演可以吸引到好多人去睇，成為宣傳商品嘅主要工具，亦因為呢個原因，所以傳統落嚟喺英文講嘅職摔組織或者公司都會叫做 Promotion（宣傳），而嗰陣時啲表演做得最多嘅宣傳商品就係賣藥。
後來開始有電視，但由於最初嘅電視係無聲，而職摔入面豐富嘅肢體語言就成為咗最適合無聲電視播放嘅節目之一。
而隨住各種傳播媒體發達，加上科技發展，職摔再唔係只係馬戲團入面賣藥嘅表演。而且能夠獨立發展，加入好多唔同嘅嘢入去，例如煙花、燈光同音樂效果，唔單止大陣仗，娛樂性亦好豐富，令人賞心悅目，今時今日成為咗好多人會特登畀錢去睇嘅表演。

日本
日本職摔叫做プロレス（Puroresu），係日文プロフェッショナルレスリング（purofesshonaru resuringu）嘅簡寫，原本係英文 Professional wrestling 嘅日文讀法，嚴格嚟計其實係一個錯字，但係因為太多人用，慢慢就變咗做正字，而家好多人都用 Puroresu 嚟作為日本職摔嘅稱呼，而台灣就將 Puroresu 跟音譯做「普羅擂司」。
自從1951年由力道山將職業摔角引入日本之後，職摔就成為日本文化嘅其中一部份。

墨西哥
墨西哥亦係一個職摔娛樂發展得好大嘅地方，電影Nacho Libre就係一套以墨西哥摔角為題材嘅戲。

香港
嚴格嚟講香港其實冇本土職摔，喺香港主要以播出外國嘅職摔節目為主，早喺1960年代尾，無綫電視就有播澳洲嘅職摔節目，而且大受歡迎，甚至可以話係狂熱，而且重喺1972年12月8號連續三日喺香港會球場舉行過摔角比賽，由何守信主持，而且場場爆滿。但後嚟因為發生咗有小朋友模仿摔角手過招而搞出人命，又有細路因為霸電視爭睇摔角而跳樓，喺社會輿論壓力之下，就冇再播摔角。
一直到大概1992年亞洲電視先再播職摔節目「週末摔角大狂熱」，同時衛星電視亦有播 WWE Raw，到咗大概 2000年又有無綫電視明珠台播砌低你，但已經冇咗1960年代嗰種狂熱。

規則
由於職摔嘅表演性質，令職摔嘅形式可以比傳統摔角更加變化多端，所追求嘅亦以戲劇性同故事性為主，結果出現好多得意嘅情況，例如比緊賽嗰陣突然間有人出嚟偷襲，或者一啲有權有勢嘅人例如老闆咁，會走出嚟干擾比賽，或者取消摔角手資格，甚至可以有摔角手因為輸咗比賽之後唔服，而上返台毆打贏咗嗰摔角手都有。
不過正常嚟計，職摔由於係承傳自傳統嘅摔角比賽，所以規則上都係以制壓對手，將比賽對手制服為之贏，具體嚟講，職摔嘅目的，就係將比賽對手「制壓」，「制壓」嘅意思，係指背脊嘅兩個膊頭部份貼住個地三秒以上。任何一方能夠成功「制壓」對手為之贏。
除此之外，又可以用「關節技」令比賽對手投降，關節技亦即係柔道上所講嘅寢技，即係指利用扭曲對方嘅關節，令對手因為太痛而投降，柔道上嘅寢技好似：袈裟固定、三角固定、十字固定、勒頸鎖技都有引入職摔表演入面，利用關節技令比賽對手投降亦可以為之贏。
除咗「壓制」同「關節技」，另一種贏比賽嘅方法係令對手出錯犯規，犯規有好多原因，例如離開擂台超過二十秒，有啲就計十秒，呢個時間入面返唔到上擂台就為之輸，用武器攻擊對手同樣係屬於犯規，不過唔計一啲畀用武器嘅特別比賽規則。亦有另一種情況係兩個摔角手都唔喺擂台上面，呢個情況之下用武器攻擊亦唔算犯規，只要喺指定時間入面返得返上台就得。

職摔組織
美國最大嘅職摔公司都可算係「世界摔角娛樂」（World Wrestling Entertainment，簡稱 WWE），另外新幾年冒起嘅 TNA 亦係美國職摔界嘅代表。
日本方面，而家日本最大嘅職摔公司，要算係由豬木安東尼奧開辦嘅新日本職業摔角、三澤光晴創辦嘅 Noah、Ultimo Dragon 創辦嘅鬥龍門，重有由高田延彥所搞嘅Hustle，都係而家喺日本最受歡迎嘅職摔組織。
墨西哥亦係一個職摔娛樂發展得好大嘅地方，比較大規模嘅職摔組織有：Consejo Mundial de Lucha Libre (CMLL)、Asistencia Asesoría y Administración (AAA) ，都係大受墨西哥職摔迷歡迎。
財產

財產（粵拼：coi4 caan2；英文：property / asset）係指可以畀人或者公司擁有嘅而有價值嘅嘢，可以係有形嘅（譬如車、樓）或者無形嘅（譬如版權）。
財政保守主義

財政保守主義（Fiscal conservatism）係用來形容主張避免赤字開支（Deficit spending）嘅保守主義財政政策。財政保守主義者往往支持減少整體政府開支、赤字同國債，以達到最重要嘅平衡預算（Balanced budget）。財政保守主義者支持自由貿易、解除經濟同貿易管製、低稅同其它經濟自由主義嘅政策亦係保守主義十分常見嘅主張。

18世紀後期
民主共同黨籍嘅湯瑪斯·傑佛遜支持一個較弱小嘅中央政府與比聯邦黨籍亞歷山大·漢密爾頓更為自由放任嘅手段。佢哋反對漢密爾頓計畫清償聯邦州因美國革命而欠下嘅債務，因為部分債務為金融家同投機客所持有（唔係原持有人）以及多數債務為北方各州所有。漢密爾頓通過佢嘅法案並舉稅償付債款。做為交換，佢同意讓傑佛遜將國家首都移往華盛頓特區。

19世紀前期
傑佛遜強烈反對任何國家債務，但喺１８０３年因路易西安嗰個購地案而軟化。民主共同黨籍嘅占士麥迪遜與占士門羅接連當選總統，但喺１８１２年戰爭嘅財政災害後，佢哋轉為支持多數聯邦黨立場，且決定國家應有中央銀行與來自關稅嘅穩定收入。

19世紀中後期
19世紀中期，新嘅財政保守主義政黨－共同黨成立。唔同於現代財政保守主義者，呢啲財政保守主義者同當時嘅共同黨主張係貿易保護主義同高關稅以保護國內嘅工商業，係舊保守主義支持者，部分類似於今日嘅美國改革黨（Reform Party of the United States of America）。民主黨則支持重商主義同經濟民粹主義，以保護南方白人農民嘅利益。
共同黨普遍亦係大企業與（內部）自由放任市場經濟嘅支持者。但到１８９０年，佢哋受到大量投訴後轉而支持休曼法案與州際商務委員會（Interstate Commerce Commission）。

20世紀前期
20世紀前期，共同黨內嘅財政保守主義者與進步主義者之間存有分歧，呢個喺西奧多·羅斯福嘅進步主義政策後，威廉·霍華德·塔夫脫轉為保守主義嘅經濟政策後突顯，導致１９１２年老羅斯福脫離共同黨另組進步黨參選總統。與此同時，民主黨嘅進步主義勢力開始擡頭。而財政保守主義亦至此成為共同黨嘅主流經濟政策。
１９２０年代，共同黨總統卡爾文·柯立芝嘅親企業經濟政策成功促進經濟成長，被稱為咆哮嘅二十年代。然而佢嘅行為可能更多來自聯邦主義而非財政保守主義：羅伯特·索貝爾（Robert Sobel）提到「柯立芝喺任麻薩諸塞州州長時支持最低工資與標準工時立法，反對童工，喺第一次世界大戰期間實行經濟控製，支持喺工廠嘅安全措施，甚至喺企業董事會中嘅工人代表。」
１９３０年代，共同黨以財政保守主義來反對羅斯福新政。
財政司司長官邸

財政司司長官邸喺香港壽臣山壽山村道45號，喺1935年起。喺1990年被評為三級歷史建築，2009年12月18號改評為香港二級歷史建築。
大宅係一座兩層高嘅新喬治亞風格建築。官邸原本係周壽臣爵士夥拍大新公司嘅蔡昌所起嘅25座壽山村洋房之一，亦曾經係蔡昌嘅私人住宅，之後喺1938年賣咗畀L.Rondon and Co.Importers and Exporters嘅經理Mr. Heinrch Corra。1947年7月，香港政府用咗六萬八千元向Mr.Corra買入大宅，並改做財政司官邸。第一位喺大宅住嘅係戰後首任財政司霍勞士。直到1997年共有7任財政司係呢間官邸住過，唯獨喺1952年至1961年出任財政司嘅歧樂嘉例外。1995年曾蔭權出任財政司，成為首位華人入住呢間府邸。
財神

財神（粵拼：coi4 san4）係一個道教神仙，掌管錢，全東亞嘅人傳統都會拜佢。
財新傳媒

財新傳媒（簡稱財新；英文：Caixin）係一間喺2009年成立，總部設喺北京市朝陽區嘅傳媒企業。佢業務版圖橫跨中國同海外，出版多份報紙、雜誌等。

旗下媒體
財新網
《財新周刊》
《中國改革》：1986年創刊，鄧小平題寫刊名。
《比較》：吳敬璉主編嘅經濟學學術雜誌。
財新國際
財新視聽
財津俊一郎

財津俊一郎（1987年1月23號—）係日本足球員，司職後衞，效力過清水心跳，及湘南比馬。
財政司司長辦公室

財政司司長辦公室係香港政府部門，屬香港特別行政區財政司司長嘅支援部門，旗下單位有經濟分析及方便營商處。
花螳螂屬

花螳螂屬（學名係 Hymenopus）係螳螂下嘅一個屬，包括咗蘭花螳螂。
花街70號

《花街70號》係香港歌手林子祥出嘅第十五張粵語唱碟。

簡介
唱碟以改編外國歌做主，其中《敢愛敢做》係1987年勁歌金曲第三季季選歌曲，都做過香港電台中文歌曲流行榜冠軍。《敢愛敢做》係電影《神奇兩女俠》主題曲；《似曾相識》係電影《通天大盜》主題曲。
花螳螂

蘭花螳螂（Hymenopus coronatus）啲色水同形狀望落好似朵蘭花噉。
花螳螂（英文：flower mantises）包含幾種有擬態特性嘅螳螂物種。
呢啲螳螂睇落似花。噉嘅擬態能力令佢哋冇咁易畀佢哋嘅獵物睇到，幫到佢哋突襲啲獵物，提升佢哋獵食嘅成功率。
花螳螂科

花螳螂科（學名係 Hymenopodidae）係螳螂下嘅一個科，有多個物種都係花螳螂。
花螺

花螺（Babylonia lutosa），又叫東風螺，學術上叫霧花鳳螺，係種食得嘅貝類海鮮，生物學分類係屬腹足綱新腹足目蛾螺科鳳螺屬。
花語

花語（英文：Floriography），係指根據唔同植物、尤其是花嘅特點、習性同埋典故，將佢哋化成各種唔同嘅人性化象徵意義。花語響歐洲、亞洲同非洲嘅傳統文化入面都成日會出現。

史
由於人越嚟越對自然界有興趣，慢慢啲人就開始研究植物。根據花園管理者 Jayne Alcock 嘅講法，歐洲人早就響維多利亞時期開始將鮮花作為一種秘密交流嘅手法。
花語呢家嘢起源喺法國，1819年作家莎樂．德．拉圖女士（Madame Charlotte de Latour）嘅一本書《花語》（Le Langage des fleurs），講明每種花或綜合花束嘅意義。俾當時上流社會女性得閒嗰時睇。而玫瑰就係最多人關注。
花谷麻妃

花谷麻妃，係日本嘅一個女藝人同埋配音員。
華語金曲獎

華語金曲奬（簡化字：华语金曲奖；英文：Chinese Music Awards）係2008年建立嘅音樂獎，其廣泛性同代表性覆蓋中國內地、香港、澳門、臺灣同埋海外華人地區。創辦人係樂評人游威。
2021年「華語金曲獎」品牌獲國家版權交易中心聯盟主辦嘅「首屆中國年度IP評選頒獎典禮」之「音樂原創金獎」。
華觀路

華觀路（粵拼：waa4 gun1 lou6）係中國廣東省廣州市嘅東西走向主幹道，喺天河區岑村。西邊從科韻北路同岑村公路嘅交界開始，一直向東去到科學大道同大觀中路嘅交界。

概要
全長3.4km，闊46米，雙向6車道。
華誼兄弟

華誼兄弟傳媒股份有限公司，係中國一家綜合性娛樂集團，由王中軍、王中磊兄弟喺1994年創立。
華豪

華豪係個喺奧地利嘅世界遺產，登錄喺聯合國教科文組織嘅世界遺產名錄。
華貴道

華貴道（英文：Wah Kwai Road）係香港島西南邊一條馬路仔，東南邊從田灣海旁道開始，一直兜到華貴邨華賢樓入面。成條馬路好似個向左傾斜咗嘅英文小寫字母「y」字噉。

概要
全長450m，闊11米。
華語流行曲

華語流行曲（粵拼：waa4 jyu5 lau4 hang4 kuk1；英文：Mandarin popular music；簡稱Mandopop），依家主要指用標準官話（通稱國語）唱嘅流行音樂，係中文流行曲嘅子類別之一，都係以中文做載體嘅流行音樂入面第一個成形嘅子類別。佢起源喺二十世紀嘅上海，之後北京、香港同臺北都做咗華語流行曲產業歌重要中心。依家主要喺中國大陸、香港、澳門、臺灣、馬來西亞、星加坡等華人地區流行。

發源
商業性嘅中文流行曲係同留聲機同步出現嘅，後者最早係由法國人Labansat帶到上海西藏路。百代係創建華語流行曲工業最早嘅唱片公司之一。

曲調
當代華語流行曲成日以卡農進行(1-5-6-3-4-1(3)-2-5)做主體嘅抒情歌，亦叫芭樂歌(Ballad)。例如五月天、林俊傑等都好擅長用呢種和弦去作曲。呢種歌大量佔據華語樂壇嘅排行榜。

樂器同設置
二十年代時代嘅歌萌芽時期，演奏樂隊成日以國樂樂器為主，輔以西洋提琴增潤音色。到三十年代中期，西洋樂器漸成主流，甚至有用管弦樂演奏傳統中式旋律。依家嘅樂器配置就更西方化，吸收咗例如R&B、嘻哈音樂等嘅好多配樂特點。少數華語音樂人如王傑、周杰倫、王力宏、陶喆、林俊傑等人已經試過將傳統嘅中國樂器同西方影響相結合。

歌詞
華語流行音樂嘅歌詞創作最早係從民間小曲同古代詩詞中汲取靈感。早期嘅作詞家如范煙橋、陳蝶衣等都深通韻律，上承中國古詩嘅遺風，歌詞雅俗共賞，俗而唔淫。依家填詞人就迎合新時代嘅需要，歌詞更直白，有啲仲吸收西方流行音樂嘅特點，歌詞創作都呈現五光十色。
方文山以典雅嘅文筆同詞彙著稱，同周杰倫嘅曲一齊確立咗流行音樂中國風。佢喺《范特西》一張專輯內入圍咗三首最佳作詞獎。香港嘅林夕花名係詞神，好多深入人心嘅歌都出自佢筆下。熊仔、蛋堡等嘻哈界創作者以好多互相配合嘅韻腳增加咗華語音樂嘅豐富程度。

廠牌
華語流行音樂嘅音樂廠牌包括獨立廠牌杰威爾音樂、福茂唱片、相信音樂、華研國際音樂同主流廠牌子公司例如索尼音樂、環球音樂、華納音樂。過去幾年，中國大陸廠牌例如天娛傳媒、華誼兄弟、太合麥田、少城時代都出現咗。
歷史廠牌
上海：百代唱片、長城唱片、新月唱片、大中華唱片
香港：百代唱片、飛利浦唱片、鑽石唱片、寶麗金、Polydor
當代廠牌
中國大陸：天娛傳媒、華誼兄弟、太合麥田、少城時代、天浩盛世、樂華娛樂
香港：寰亞唱片、英皇娛樂、東亞唱片、華星娛樂、太陽娛樂
臺灣：滾石唱片、飛碟唱片、華研國際音樂、福茂唱片、愛貝克思、金牌大風、阿爾發唱片
新加坡：海蝶音樂、海峽唱片
馬來西亞：海螺音樂

排行榜
全球華語歌曲排行榜係一個由嚟自北京、上海、廣東、香港、星加坡、臺北同吉隆坡嘅七間電台係2001年一齊成立嘅一個音樂排行榜。
車廠

修理汽車嘅修理廠，兼做改裝二手車。
出產第一手全新車嘅製造廠。
車房

車房，國語叫做車庫，係停泊機動車輛，有上蓋泊車位，包括私人樓樓下幾層嘅停車位。

車房仔
就係整車學徒。其實車房除咗泊車，重可以即場整車。
車斗里

車斗里（차두리，1980年7月25號—）係南韓前職業足球員。
車尾箱

車尾箱係好多車後面專門用嚟擺行李或者雜物嘅地方。
車床

車床（英文：Lathe），又寫做車牀，係種機械，用途係將要加工嘅嘢固定喺旋轉主軸上面加工。車床係由英國人亨利莫茲利喺18世紀尾發明嘅。
車屋紳太郎

車屋紳太郎（1992年4月5號—）係日本足球員，司職後衞，效力川崎前鋒。
車打芝士

車打芝士（英文：Cheddar cheese）係種英國原產嘅硬質芝士，好多時會整成芝士片夾三文治同漢堡包。
車廂

車廂（railtruck）又叫車卡（train car），係指除咗專門提供動力嘅火車頭之外，其他喺鐵路上面行走嘅車。車廂好少可會有發動機，齋靠火車頭拉住佢哋郁。
配匙

配匙又叫配鎖匙，係將一條鎖匙再整出另一條完全一樣嘅行為。呢種服務有唔少五金舖會提供，有啲地方更會有自助配匙機可以自動配匙。
配偶

配偶係指婚姻關係、民事結合、同居伴侶關係、普通法婚姻中嘅伴侶。呢個詞無特定性別，通常男性配偶叫做丈夫、女性配偶叫做妻子。所以，呢個詞彙無論多元性別或單元性別嘅異性關係或同性關係，都可以適用。
配女星

配女星（Eurynome），即係小行星79，係太陽系小行星帶嘅一粒小行星，喺1863年9月14號發現。
配子

配子（英文：gamete）係一種單倍體細胞，由行有性繁殖嘅生物喺特定器官通過減數分裂產生。人類嘅配子有精子同卵子。
配子體

配子體（英文：gametophyte）係行世代交替嘅植物同藻類之中，處於單倍體嘅多細胞階段。
配對題

配對題，係一種功課、測驗或試題嘅類型，通常由兩組項目組成，作答時需要將第一組嘅項目同第二組有關聯嘅項目進行配對，主要係考核學生嘅基本知識同理解能力。

例子
將以下左右兩邊嘅文字適當地聯結成句。
將以下周代著名人物行過嘅事跡進行配對。
配水庫

配水庫（英文：Service reservoir）係種水塘，用嚟儲住處理咗嘅自來水，起喺近住需要供水嘅地方。
配票

配票係一種運用策略，以求某方充分利用票源，獲得最多議席嘅做法。由於喺複數選區單記不可讓渡投票制中，並非僅由最高票當選，而係各候選人得票僅需喺當選席次內領先即當選，因此政黨或政治聯盟透過組織動員或者號召選民自動將票源分配投給有希望當選嘅候選人，令到佢哋達到當選門檻，使該政黨當選席次最大化，避免個別參選人衝高票數造成選票浪費。喺複數選區制，大黨可以配票，而立場相近嘅政治團體亦可利用配票去擴大影響力。

部分例子
喺香港，自2000年香港立法會選舉開始，直到北京未經諮詢或香港人同意強行修改立法會選舉制度之前，唔同政黨都嘗試喺比例代表制最大餘額法嘅制度下，分拆多張名單，嘗試攞到最多嘅議席。不過，喺親中派以內嘅配票，往往都係中聯辦喺違反基本法第22條嘅情況介入而進行。
喺台灣，直到2004年中華民國立法委員選舉前，每個選區都會選出多過一個立委，民進黨會呼籲支持者按身分證號碼末一碼或者出生日期進行配票。
酋長球場

酋長球場（Emirates Stadium）係英格蘭超級足球聯賽球會阿仙奴嘅主場，位於英格蘭倫敦嘅霍洛威，可以容納六萬人。
酋長球場全景圖
辰亦儒

辰亦儒（英文名：Calvin Chen，1980年11月10號—），原名陳奕儒，係台灣男演員，以及台灣男子演唱團體飛輪海嘅成員之一。
辱華

辱華，喺唔同情境同時空脈絡下，指對中華人民共和國、中國人或者華人嘅羞辱。但呢個字眼好視乎對『羞辱』以致『華』呢兩個詞語嘅定義。有啲人甚至會將對中國政府嘅批評，都視作辱華。近年中國民族主義崛起，中國大陸網民對其他人更頻密咁批評話佢哋辱華。而喺香港同台灣，有啲人反而會用呢個字眼，批評同揶揄中國大陸嘅小粉紅心靈脆弱，乜都講到係辱華，上綱上線。另外，被中國網民批評嘅人，除咗一啲相對於北京政府持有唔同政見嘅政治人物之外，就連一啲唔關事，甚至認同北京政權嘅藝人都曾經被中國大陸網民話佢辱華。

香港
2016年立法會宣誓風波入面，有6名立法會議員被政府剝奪資格，其中包括姚松炎。其中有部分人的確用咗比較具爭議性嘅字眼，但有啲人就混為一談，連當時姚松炎其實只係喺誓詞入面加入可持續發展等同佢政綱有關嘅內容，都有一啲親中派嘅媒體同網民，刻意散播假新聞，話佢辱華。
喺2021年，莫文蔚推出《婦女新知2021》，但去到6月嗰陣被揭發呢首歌嘅MV入面，莫文蔚D&G品牌嘅衫，而D&G之前就曝出辱華事件。就算莫文蔚之前表達過對北京政府嘅認同或者參與一啲中國國慶活動嘅表現，都仍然被網民狙擊話佢辱華。莫文蔚之後發表道歉聲明亦都無人理，就連《環球時報》總編輯胡錫進網上幫莫文蔚解圍，都引發網友嘲諷。
喺第32屆奧林匹克運動會期間，何超蓮喺社交媒體上載咗一張包含多位香港同埋中國奧運代表選手嘅拼圖，亦被中國內地網民批評點解冇包含台灣嘅選手，甚至有人話佢辱華。

台灣
喺第32屆奧林匹克運動會期間，有啲台灣藝人，包括范瑋琪、徐熙娣、蔡依林、徐佳瑩、魏如萱同埋吳映潔等，因為支持台灣奧運選手而被一啲中國大陸網民攻擊，話佢哋支持台獨或者辱華。就算有啲藝人已經避重就輕，唔提及「中華台北」或者台灣等字眼，一樣避唔過中國網民嘅欺凌。事件引嚟台灣跨黨派譴責，而台灣文化部就以「沒有一位藝人，需要為了支持自己國家的選手而道歉」，寫文力撐台灣藝人。民進黨立委陳亭妃形容，中國係用緊抄家滅族嘅方式審查言論，希望所有藝人睇清楚。

澳洲
2021年3月，澳洲國立大學校內畫廊 aMBUSH Gallery展示咗一張喺毛澤東肖像加上「蝙蝠俠」面罩嘅 10 元人民幣，揶揄武漢濕貨市場係武漢肺炎嘅源頭。另外一張印有小熊維尼緊抱著死去跳跳虎嘅人民幣，用以批評北京政府進行維吾爾族種族滅絕嘅措施，仲有一張以人臉識別系統嘅方框對準毛澤東頭像，批評中國實施嘅社會信用制度。雖然批評對象係中國嘅政權，但仍然被當地中國留學生投訴，話個畫家辱華。

對於中國網民經常性話其他人辱華嘅評論
喺香港，有啲人揶揄，類似指控同新聞久不久就出現，簡直多到可以編一本叫做《So 辱華》嘅書。有啲人亦認為，呢啲指控段新聞除咗反中國極端民族主義同玻璃心，亦發現中國網民固執同拒絕聆聽其他人嘅意見
亦有啲人揶揄人生必然經歷五樣嘢：生、老、病、死、辱華。

濕碎嘢
香港藝人蘇玉華由於個名『玉華』同『辱華』同音，而『So』亦有『非常』嘅意思，所以有啲香港人討論到辱華，甚至係蘇玉華本身嘅話題上，會攞佢個名嚟作為一個爛Gag。
有啲人會借用近音嘅「乳滑」一詞，代替「辱華」。
辰谿

辰谿係中國湖南懷化一個縣，總面積1977平方公里，人口51.6萬。
農倉

農倉係農場入面放嘢嘅建築物，一般嚟講，係用嚟專門放乾草，作為動物飼料用，所以好多時會放埋牲口同農業架生。亦可以用嚟放穀物同農作物。
農場

農場係搞農業生產嘅地方，透過養動物同植物，生產食物同埋工業原料。
辰砂

辰砂（粵拼：san4 saa1），又叫硃砂（粵拼：zyu1 saa1），係硫化汞嘅天然礦石，顏色紅紅哋，唔透明，好似金屬咁有光澤，屬於三方晶系。
農作物

農作物（粵拼：nung4 zok3 mat6），舊時又嗌莊嫁（粵拼：zong1 gaa3）係經人類大量培植嘅植物，主要用嚟做嘢食同埋工業原料。
常見農作物包括甘蔗、粟米、小麥、稻米、木薯、黃豆、薯仔同埋棉花。

定義
而家估計成個世界加埋嘅野生植物數量約莫喺卅萬種咁上下，其中人類會揀啲有利用價值嘅植物嚟栽培同改良，令佢有多啲經濟價值，而呢種植物就嗌做農作物。攞水稻做例子，野生稻嘅原產地可能喺東南亞，佢經過咗幾千年嘅栽培同馴化，卒之先變成大量噉畀人種植嘅農作物。
農圃道

農圃道（英文：Farm Road），係香港九龍土瓜灣嘅一條馬路，由馬頭圍道開始，去到天光道。
降落傘

降落傘係由人或者物品由高空跌落去後可以減速安全降落地面嘅架生，形狀似把大遮。
降維

降維（粵拼：gong3 wai4 | 英文：dimension reduction）喺統計學同機械學習上係指「減少手上考慮嘅隨機變數嘅數量」嘅過程。常見嘅降維方法有主成份分析同埋因素分析呀噉。

基本諗頭
睇埋：Dataset同資訊過多
降維係指減低手上拃 data（dei1 taa4）入面隨機變數嘅數量，簡單例子可以想像而家要分析 1,000 隻蝴蝶，手上嘅 data 描述
蝴蝶 0001 翼係咩形狀、色水係點、有乜花紋...
蝴蝶 0002 翼係咩形狀、色水係點、有乜花紋...
蝴蝶 0003 翼係咩形狀、色水係點、有乜花紋...
要做降維嘅話，就可能係按呢啲 data 將啲蝴蝶分做唔同嘅物種，噉就變成
蝴蝶 0001 屬於物種 A / 蝴蝶 0002 屬於物種 B / 蝴蝶 0003 屬於物種 C...
—令到啲 data 嘅維度下降咗，用日常用語講即係令啲 data 易睇咗。做研究嗰陣，降維好多時都能夠令到啲 data 更易處理。

主成份分析
内文：主成份分析
主成份分析（PCA）係一種常用嚟判斷「邊個變數重要啲」嘅統計分析方法。

因素分析
内文：因素分析
因素分析（FA）將大量嘅變數轉化做少量因素，當中「因素」通常係一啲數值冇得直接量度嘅嘢，所以就要由量度到嗰啲變數嚟「反映」佢哋。例如智商測驗（講緊正式心理學上會用嗰啲）就係因素分析嘅一個應用例子：智商測驗旨在量度智能，但係智能（因素）呢家嘢冇得話攞把尺去量度，一個個體嘅智能值只可以靠住由測驗題目攞到嘅分數（量度得到嘅變數）嚟反映。
降旗康男

降旗 康男（ふるはた やすお、1934年8月19號—2019年5月20號）係日本電影導演。一九五七年東京大學法國文學系畢業，去東映東京攝製所打工，處女作《不良少女洋子》之後作品有《冬之華》（1978年）、《車站》（1981年）、《夥伴》（1989年）、《螢火蟲》（2001年），呢啲片由高倉健主演。改編淺田次郎小説合嘅《鐵道員》（1999年）得日本電影學院獎最佳導演同最佳編劇獎。《追憶》係降旗最後一部作品。2019年5月20號當地時間上晝9點44分因肺炎，喺東京都過身，享年八十四歲。
降級

因為違反考試規則，但係違規情況未去到需要取消考試資格，成績等級被降低。
工作職位被降低，俗稱「燉冬菇」
醫好癱瘓病人

醫好癱瘓病人係《聖經》記載耶穌嘅神蹟之一，喺《馬太福音》、《馬可福音》同《路加福音》都有記載。

聖經譯文
「
耶穌上咗船，過海，返到自己嘅城。有人用床抬住一個癱子到耶穌面前。耶穌見佢哋嘅信心，就對癱子話：「仔呀，放心啦，你嘅罪得赦喇。」呢個時候，有幾個文士心裏話：「呢個人講褻瀆嘅嘢。」耶穌知道佢哋嘅心意，就話：「你哋心裏面點解懷住惡念呢？講『你嘅罪得赦喇』，定係講『你起身行啦』，邊一樣容易呢？我要畀你哋知道，人子喺地上有赦罪嘅權柄」，於是對癱子話：「起身！拎起你張床返屋企啦。」嗰個人就起身，返屋企。睇見嘅人都驚慌，佢哋頌讚上帝，因為佢將噉樣嘅權柄賜畀人。
」

——《馬太福音》9章1-8節
「
過咗幾日，耶穌又返去迦百農。啲人聽到佢喺屋度，好多人就嚟聚集喺度，甚至連門前都冇空地；耶穌就對佢哋講道。有人帶住一個癱子嚟見耶穌，係由四個人抬嚟嘅；因為人多，冇辦法抬到耶穌面前，就將屋頂拆咗一個窿，跟住將癱子同佢瞓嘅床吊落去。耶穌見佢哋嘅信心，就對癱子話：「仔呀，你嘅罪得赦喇。」有幾個文士坐喺嗰度，心裏議論話：「呢個人點解噉樣講呢？佢講褻瀆嘅嘢。除咗上帝一位之外，邊個有赦罪嘅權呢？」耶穌立即知道佢哋心裏面噉樣議論，就話：「你哋心裏點解噉樣議論呢？對癱子講『你嘅罪得赦喇』，定係講『起身！拎你張床起身行』，邊一樣容易呢？我要畀你哋知道，人子喺地上有赦罪嘅權柄。」就對癱子話：「我吩咐你，起身！拎起你張床返屋企啦。」嗰個人就起身，即刻拎起張床，當住眾人面前出去，以致大家都好驚奇，歸榮耀畀上帝，話：「我哋從來冇見過噉樣嘅事！」
」

——《馬可福音》2章1-12節
「
有一日，耶穌教導人，有法利賽人同律法教師亦坐喺旁邊；佢哋喺從加利利各鄉村、猶太同耶路撒冷嚟嘅。主嘅能力與耶穌同在，令佢能夠治好病人。呢個時候，有幾個人用床抬住一個癱子，要將佢抬去耶穌面前，但係因為人太多，冇辦法將佢抬入去，就上咗房頂，拆開瓦片，連人帶床將佢吊落去，放喺耶穌面前。耶穌見佢哋嘅信心，就話：「朋友，你嘅罪得赦喇。」文士同法利賽人就開始議論話：「呢個人係邊個，竟然講褻瀆嘅嘢？除咗上帝一位之外，邊個能夠赦罪呢？」耶穌知道佢哋噉樣議論，就回答佢哋說：「你哋心裏面點解噉樣諗呢？講『你嘅罪得赦喇』，定係講『你起身行啦』，邊一樣容易呢？我要畀你哋知道，人子喺地上有赦罪嘅權柄。」耶穌就對癱子話：「我吩咐你，起身！拎起你張床返屋企啦。」嗰個人當住眾人面前即刻起身，拎起佢張床返屋企，歸榮耀畀上帝。眾人都驚奇，亦歸畀上帝，並且滿心懼怕，話：「我哋今日睇見唔尋常嘅事！」
」

概覽
有一日，就喺耶穌教導眾人嘅時候，從加利利各鄉村同猶太並耶路撒冷嚟嘅教法師同法利賽人；因為眾人睇見耶穌嘅教訓同醫病嘅大能，就將榮耀歸畀上帝，並且滿心懼怕。噉對教法師同法利賽人嚟講，耶穌已經成為佢哋一個日漸嚴重嘅問題。所以佢哋要聚集喺一齊，坐喺旁邊，仔細觀察佢，呢個係引人注意嘅情景。
佢哋嘅聚會突然被打斷咗，因為有幾個人抬住佢哋嘅癱子朋友。因為人群太擁擠，佢哋無辦法去到耶穌面前，就喺屋頂開咗一個窿，將患病嘅朋友吊落去，正好落到耶穌面前。耶穌並冇先醫治佢身體上嘅病，卻對癱子話：「你嘅罪得赦喇。」
耶穌講嘅嘢即刻引起教法師同法利賽人嘅批評。佢哋認為耶穌講咗褻瀆嘅嘢，因為除咗上帝以外，邊個能夠赦罪呢？耶穌就對佢哋話：「講『你嘅罪得赦喇』，定係講『你起身行啦』，邊一樣容易呢？」然後，冇等佢哋回答，就話：「我要畀你哋知道，人子喺地上有赦罪嘅權柄。」就對嗰癱子話：「起身！拎起你張床返屋企啦。」嗰個人立即起身，離開咗佢哋，並歸畀上帝。「眾人都驚奇」，「眾人」可以包括嗰啲教法師、法利賽人同一切在場嘅百姓。因為嗰日，佢哋睇見啲「唔尋常嘅事」，意思即係唔係人所能夠瞭解嘅事。
醫好大祭司僕人嘅右耳

醫好大祭司僕人嘅右耳係《聖經》記載耶穌嘅神蹟之一，記載喺《路加福音》22章49-51節。

聖經譯文
「
附近嘅人睇見要發生嘅事，就話：「主呀，我哋用刀斬好唔好？」其中有一個人將大祭司嘅僕人斬咗一刀，斬甩咗佢嘅右耳。耶穌回答話：「算喇，停手啦！」就摸嗰個人嘅右耳朵，醫好咗佢。
」

概覽
門徒睇見叛徒嘅行為同緊急嘅局面，就想用武力嚟抵抗。佢哋趕唔切聽耶穌嘅回答，彼得就拔刀斬咗大祭司僕人嘅耳仔。可以知道門徒嘅思路係以武力嚟爭勝。耶穌即刻阻止佢用刀，醫好嗰個人嘅傷口，要證明耶穌唔係同惡人抗爭。
醫好患血漏症嘅女人

醫好患血漏症嘅女人係《聖經》記載耶穌嘅神蹟之一，喺《馬太福音》、《馬可福音》同《路加福音》都有記載。

聖經譯文
「
有一個女人患咗十二年血漏症，佢行到耶穌後面，摸佢外袍嘅衫角；佢心裏面諗：「我只要摸佢嘅衫角，就會好返。」耶穌轉過嚟，見到佢，對佢話：「女呀，請放心！你嘅信心救咗你。」就喺嗰陣時，呢個女人嘅病就好返。
」

——《馬太福音》9章20-22節
「
有一個女人，患咗十二年血漏症，睇過好多醫生，亦受過好多苦，又用盡咗佢所有嘅家產，但係佢嘅病唔單止冇好轉，反而更加嚴重。佢聽見耶穌嘅事，就夾雜喺群當中，喺後面摸耶穌嘅衫，因為佢諗：「我只要摸佢嘅衫，就會好返。」於是佢嘅血漏症即刻停咗，佢覺得身上嘅疾病已經好返。耶穌即刻覺得有能力喺佢自己身上出嚟，就喺群眾當中轉過嚟，問：「邊個摸我嘅衫？」門徒對佢話：「咁多人逼住你，點解問邊個摸你呢？」耶穌周圍望，要搵到摸佢嘅女人。嗰個女人知道發生喺自己身上嘅事，就戰戰兢兢噉跪喺耶穌腳前，將實情講出嚟。耶穌對佢話：「女呀，你嘅信心救咗你，平安返去啦！你嘅病好返喇。」
」

——《馬太福音》5章25-34節
「
有一個女人，患咗十二年血漏症，睇醫生嘅錢用盡咗佢所有嘅錢，但係冇人能夠治好佢。佢行到耶穌後面，摸佢嘅外袍嘅衫角，血漏症即刻停咗。耶穌問：「邊個摸我？」大家都唔承認。彼得話：「老師，你前後左右都係人。」耶穌話：「有人摸我，因為我覺得有能力喺我身上出去。」嗰個女人知道自己已經被發覺，就戰戰戰兢兢噉跪喺耶穌腳前，將摸佢嘅原因同點樣即刻好返嘅事，當住眾人都講出嚟。耶穌對佢話：「女呀，你嘅信心救咗你，平安返去啦！」
」

概覽
當耶穌去睚魯屋企嘅時候，有一大班人跟住佢。人群當中有一個女人，患咗血漏症有十二年咁耐，所有醫生都醫唔好佢。呢個女人睇醫生嘅錢用盡咗佢一切養生嘅，病唔單止冇好轉，反而更加嚴重。根據摩西嘅律法，咁樣嘅女人唔可以接觸任何人，任何人亦唔可以接觸佢。十二年嚟，呢個女人被聖殿、會堂、每一個聚會嘅地方趕出去。呢個女人掙扎咗十二年，想要重獲健康，但係終於陷入深深嘅絕望之中。呢個可憐又唔顯眼嘅，一身頑疾帶嚟不潔之名嘅受難者，竟然嚟到到耶穌後面；因為自己嘅需要而剛強起嚟，伸手去摸耶穌外袍嘅衫角，「血漏症即刻停咗。」耶穌感覺到有能喺自己嘅身上出去，就問：「邊個摸我？」門徒見到周圍都係逼滿人，實在唔明白耶穌點解噉問，但係呢個女人明白佢嘅意思，知道唔能夠隱瞞，就戰戰戰兢兢噉跪喺耶穌腳前，坦白承認一切。耶穌卻佢話：「女呀，你嘅信心救咗你，平安返去啦！」
醫好手枯乾嘅人

醫好手枯乾嘅人係《聖經》記載耶穌嘅神蹟之一，喺《馬太福音》、《馬可福音》同《路加福音》都有記載。

聖經譯文
「
耶穌離開嗰個地方，進入猶太人嘅會堂；嗰度有個一隻手枯乾咗嘅人。有人為咗要控告耶穌，就問佢：「安息日醫病合唔合法？」耶穌對佢哋話：「如果你哋有人有一隻羊喺安息日趺咗落坑度，點做好呢，唔將佢拉上嚟咩？人比羊貴重得多！所以，喺安息日做善事係合法嘅。」於是對嗰個人話：「伸直隻手！」佢將手一伸，手就好返，同另一隻手一樣。法利賽人出去，討論點樣對付耶穌。
」

——《馬太福音》12章9-13節
「
耶穌又入會堂，喺嗰度有一個人，佢有一隻手枯乾咗。有啲人為咗要控告耶穌，就窺探佢會唔會喺安息日醫治嗰個人。耶穌對嗰手枯乾咗嘅人話：「你到前面嚟！」耶穌又問眾人：「喺安息日行善行惡，救命害命，邊樣係合法嘅呢？」佢哋都唔出聲。耶穌用兇惡嘅眼神周圍望吓佢哋，因為佢哋嘅心剛硬而憂傷，就對嗰個人話：「伸手出嚟！」佢將手一伸，手就好返喇。法利賽人出去，立即同希律一黨嘅人商議點樣除滅耶穌。
」

——《馬可福音》3章1-6節
「
又有一個安息日，耶穌進入會堂教導人，喺嗰度有一個人，佢隻右手枯乾咗。文士同法利賽人窺探耶穌會唔會喺安息日醫病，為咗要搵出控告耶穌嘅把柄。耶穌卻係知道佢哋想點，就對嗰個手枯乾嘅人話：「起身，企到前面嚟！」嗰個人就起身企喺度。耶穌對佢哋話：「我問你哋，喺安息日行善行惡，救命害命，邊樣係合法嘅呢？」耶穌就望吓周圍嘅人，對嗰個人說：「伸手出嚟！」佢照住做，佢隻手就好返。佢哋好嬲，大家討論點樣對付耶穌。
」

概覽
耶穌喺安息日，遇到一個右手枯乾嘅人；而文士同法利賽人已經喺度窺探佢。一旦耶穌醫治病人，佢哋就控告佢破壞咗安息日嘅律法。耶穌知道佢哋想點，就對嗰個人話：「起身，企到前面嚟！」再問佢哋：「喺安息日行善行惡，救命害命，邊樣係合法嘅？」若果能夠行善，卻唔去行，噉就係罪。佢哋都唔出聲，噉樣係因為法利賽人喺兩難之間，兩面嘅話都係定自己嘅罪。於是耶穌就望周圍嘅人，對嗰個人話：「伸手出嚟！」，嗰個人將手一伸就好返。耶穌一面顯出佢嘅神能，一面唔留把柄。法利賽人因為佢顯能力行神蹟，又反對佢哋嘅意思，重有，因住耶穌所行嘅，顯明佢係出於神，同時顯出佢哋談論安息日嘅大錯，佢哋好嬲，大家討論點樣對付耶穌。
醫好癱瘓十八年嘅婦人

醫好癱瘓十八年嘅婦人係《聖經》記載耶穌嘅神蹟之一，記載喺《路加福音》13章10-17節。

聖經譯文
「
安息日，耶穌喺一個會堂度教導人。有一個女人俾鬼附身，病咗十八年，腰曲到一啲都伸直唔到。耶穌睇見，就叫佢過嚟，對佢話：「婦人，你嘅病好返喇！於是用雙手撳住佢，佢條腰即刻伸得直，就歸榮耀畀上帝。會堂嘅主管因為耶穌喺安息日醫病，就好嬲，對所有人話：「有六日應該要工作，嗰六日之內可以嚟求醫，喺安息日係唔可以嘅。」主回答佢：「假冒為善嘅人呀，唔通你哋喺安息日唔解開槽上嘅牛同驢，帶去飲水咩？何況佢本身係亞伯拉罕嘅後裔，俾撒但捆綁咗十八年，唔通喺安息日就唔可以解開佢嘅捆綁咩？」耶穌講咗呢啲嘢，佢嘅敵人都覺得慚愧；所有嘅人因為佢所做一切榮耀嘅事都好歡喜。
」

概覽
「安息日，耶穌喺會堂度教導人。有一個女人，俾鬼附身」，換言之，邪靈造成呢個婦女身體上嘅疾病，長達十八年咁耐；令到佢條腰曲到一啲都伸直唔到，由於腰曲得太厲害，令到佢嘅眼睛總係向住地面。耶穌睇見呢個患病嘅婦女，就叫佢過來，話：「女人」，於是用雙手撳住佢話：「你嘅病好返喇！」呢個婦女就條腰即刻伸得直，病完全好返。耶穌只用一句說話，一次觸摸，就釋放咗佢。可以知道，耶穌嘅能力同權柄勝過魔鬼。魔鬼捆綁佢，佢無力掙脫，其他人亦唔能夠釋放佢。耶穌嚟，斷開魔鬼嘅鎖鍊，制服魔鬼嘅權勢，令到呢個婦女得釋放。
管會堂嘅人好嬲噉對眾人話：「有六日應該要工作，嗰六日之內可以嚟求醫，喺安息日係唔可以嘅。」佢認為安息日嘅儀式條文比人更加重要。佢為咗維護安息日嘅儀式條文唔受到任何破壞，而情願令到嗰個婦人繼續受苦，等到過咗安息日再講。耶穌話嗰個管會堂嘅人係「假冒為善」。跟住耶穌為自己辯明，「唔通你哋喺安息日唔解開槽上嘅牛同驢，帶去飲水咩？」其實，當管會堂堅持安息日係神聖嘅時候，佢心中潛伏住對耶穌嘅敵意，呢個先至係佢提出反對嘅真正主因。
耶穌又說：「呢個女人本身係亞伯拉罕嘅後裔，俾撒但捆綁咗十八年」，需要脫離撒但嘅權勢，係應當喺安息日結束撒但嘅轄制，令到佢進入自由。安息日係為了咗增進人嘅福祉而設立嘅。佢嘅敵人聽咗佢所講嘅都覺得慚愧，所有人因為耶穌所行一切榮耀嘅事而歡喜。
醫好百夫長僕人嘅癱瘓病

醫好百夫長僕人嘅癱瘓病係《聖經》記載耶穌嘅神蹟之一，記載喺《馬太福音》8章5-13節同《路加福音》7章1-10節。

聖經譯文
「
耶穌到咗迦百農，有一個百夫長迎接佢，求佢話：「主呀，我嘅僕人患咗癱瘓病，瞓喺屋企，好痛苦。」耶穌話：「我去醫治佢。」百夫長答話：「主呀，你親自到舍下嚟，我唔敢當；只要你講一句嘢，我嘅僕人就會好返。因為喺我上面有指揮我嘅長官，喺我下面亦有我指揮嘅兵。我對呢個話：『去！』佢就去；對嗰個話：『嚟！』佢就嚟；對我嘅僕人話：『做呢樣！』佢就去做。」耶穌聽咗就好驚訝，對跟從嘅人話：「我實在話你知，咁大嘅信心，我喺以色列之中，我都未見過。我又話你哋知，將有好多人由東到西嚟，喺天國裏面同亞伯拉罕、以撒、雅各一齊坐席；本國嘅子民反而被趕到外邊黑暗嘅地方，喺嗰度要哀哭咬牙切齒。」耶穌對百夫長話：「你返去啦！照你嘅信心成全你喇。」就喺嗰陣時，佢嘅僕人就好返。
」

——《馬太福音》8章5-13節
「
耶穌對百姓講完呢啲嘢，就去迦百農。有一個百夫長所器重嘅僕人患重病，就快死。百夫長聽聞耶穌嘅事，就拜託猶太人嘅幾個長老去求耶穌嚟救佢嘅僕人。佢哋到咗耶穌嗰度，懇切噉求佢話：「你幫佢做呢件事係值得嘅；因為佢愛我哋嘅民族，為我哋建造會堂。」耶穌就同佢哋去。就快到佢屋企，百夫長拜託幾個朋友去見耶穌，對佢話：「主呀，唔使勞動，因為你到舍下嚟，我唔敢當。我自己亦唔配同你見面，只要你講一句嘢，我嘅僕人就會好返，因為喺我上面有指揮我嘅長官，喺我下面亦有我指揮嘅兵。我對呢個話：『去！』佢就去；對嗰個話：『嚟！』佢就嚟；對我嘅僕人話：『做呢樣！』佢就去做。」耶穌聽到呢啲嘢，就好驚訝，轉身對跟隨嘅眾人話：「我話你哋知，咁大嘅信心，我喺以色列之中，我都未見過。」嗰個打發嚟嘅人返到百夫長屋企，發現僕人已經好返。
」

概覽
耶穌到咗迦百農，喺嗰度遇到幾個猶太人長老，幫一位羅馬軍官嚟請求耶穌。因為嗰個軍官嘅僕人病咗，希望耶穌去醫治佢，同時班長老亦覺得呢個軍官係個好人。佢曾經為猶太人建造會堂，並且善待猶太人。耶穌於是同佢哋一齊去軍官嗰度。當佢哋就快到百夫長屋企附近嘅時候，百夫長派人嚟話：「主呀！唔使勞動；因為你到舍下嚟，我唔敢當。我自己亦唔配同你見面，只要你講一句嘢，我嘅僕人就會好返，因為喺我上面有指揮我嘅長官，喺我下面亦有我指揮嘅兵。我對呢個話：『去！』佢就去；對嗰個話：『嚟！』佢就嚟；對我嘅僕人話：『做呢樣！』佢就去做。」百夫長知道耶穌既喺上帝嘅權下，佢就有完全嘅權柄統轄生活中一切嘅事物。佢就係以呢樣嘅認識做基礎，採取信心嘅行動。耶穌回答話：「咁大嘅信心，我喺以色列之中，我都未見過。」結果依照佢要求，耶穌冇入佢屋企，冇出一句聲，冇做一件事，就醫治好嗰個僕人。正如聖經記載：「嗰個打發嚟嘅人返到百夫長屋企，發現僕人已經好返。」
醫好天生盲眼嘅人

醫好天生盲眼嘅人係《聖經》記載耶穌嘅神蹟之一，記載喺《約翰福音》9章1-12節。

聖經譯文
「
耶穌喺路上見到一個天生盲眼嘅人。門徒問耶穌：「拉比，呢個人天生就盲眼，係邊個犯咗罪？係佢自己定係佢嘅父母呢？」耶穌回答：「既唔係呢個人犯咗罪，亦唔係佢嘅父母，而係要喺佢身上彰顯出上帝嘅能力。趁住白日，我哋必須做差我嚟嘅嗰位嘅工；黑夜一到，就冇人能夠做工。我喺世上嘅時候，係世上嘅光。」耶穌講完呢啲話，就吐口水喺地上，用調和口水嘅泥抹喺盲人嘅眼度，對佢話：「你去西羅亞池洗。」（西羅亞嘅意思就係「奉差遣」。）於是佢去，洗咗，返嚟就睇得見。佢嘅鄰舍同經常見到佢乞食嘅人，就話：「呢個唔係一向坐喺度乞食嘅人咩？」有啲話：「係佢」；又有啲話：「唔係，不過好似佢。」佢自己話：「係我。」於是佢哋對佢話：「你嘅眼係點樣開嘅呢？」佢答話：「有一個叫做耶穌嘅，用調和嘅泥抹我嘅眼，對我話：『去到西羅亞池洗。』我去一洗，就睇得見喇。」佢哋對佢話：「嗰個人喺邊？」佢話：「我唔知道。」
」

概覽
呢章以耶穌係世界嘅光為主題，敘述一個天生盲眼嘅人重見光明嘅神蹟。叫盲人睇得見係耶穌所行嘅神蹟之中最多嘅一種。根據舊約，呢啲係上帝權能嘅彰顯，亦係彌賽亞嘅工作之一。門徒提出嘅問題係猶太人經常爭論嘅：「拉比，呢個人天生就盲眼，係邊個犯咗罪？係佢自己定係佢嘅父母呢？」對天生殘疾嘅奧秘，當時有三派意見：第一派係，法利賽人認為部分預定同部分由人引起；第二派係，撒都該人認為一切由人引起；第三派係，愛辛尼派認為全部係預定嘅。耶穌提出第四個解釋：「既唔係呢個人犯咗罪，亦唔係佢嘅父母，而係要喺佢身上彰顯出上帝嘅能力。」耶穌用口水同泥混合抹喺盲人嘅眼蓋上，只係畀佢一個外證，並唔係秘方。西羅亞池係猶大王希西家挖溝引基訓河水入耶路撒冷城嘅一個池，象徵上帝嘅供應同看顧，「西羅亞池」意思係差遣者嘅池，盲人去洗眼就睇得見，象徵人睇得見嗰位差遣者嘅嚟到，亦突顯出耶穌係「世界之光」。
醫好患癲癇病嘅男仔

醫好患癲癇病嘅男仔係《聖經》記載耶穌嘅神蹟之一，喺《馬太福音》、《馬可福音》同《路加福音》都有記載。

聖經譯文
「
耶穌同門徒到咗群眾當中，有一個人嚟見耶穌，跪低話：「主呀，求你可憐憫我個仔！佢患癲癇病好辛苦，多次跌落火度，又多次跌落水度。我帶佢去你門徒嗰度，但係佢哋都醫唔好佢。」耶穌話：「噯！呢個冇信心又腐敗嘅世代呀，我喺你哋呢度要到幾時呀？我容忍你哋要到幾時呀？將佢帶到嚟我呢度啦！」耶穌責備個鬼，鬼就出嚟；呢個男仔就即刻好返。
」

——《馬太福音》17章14-18節
「
群眾當中有一個人話：「老師，我帶咗我個仔嚟見你，佢俾啞巴鬼附住。無論喺邊度，鬼襲擊佢，佢就跌倒，佢又嘔白泡，咬牙切齒，身體枯乾。我請過你嘅門徒將鬼趕出去，但係佢哋都無能力為力。」耶穌話：「噯！呢個冇信心嘅世代呀，我喺你哋呢度要到幾時呀？我容忍你哋要到幾時呀？將佢帶嚟我呢度啦！」佢哋就帶咗佢嚟。佢一見到耶穌，鬼就令到佢重重噉抽瘋，跌喺地上打滾，嘔白泡。耶穌問佢阿爸：「佢患咗呢個病幾耐呀？」佢答話：「自細就有喇。鬼多次將佢扔喺火度、水度，想要殺佢。你若果能夠，求你可憐憫我哋，幫助我哋。」耶穌對佢話：「你若果能夠有信心，凡事都有可能。」男仔嘅阿爸立即大叫話：「我信！但係我嘅信心唔夠，求主幫助。」耶穌睇見群眾都上緊嚟，就責備污鬼，話：「你呢個聾啞嘅鬼，我吩咐你喺佢身上出嚟，唔進再入去！」嗰鬼大叫，令到個男仔猛烈抽筋，就出咗嚟。男仔好似死咗噉，令到好多群眾都話：「佢死咗喇。」但係耶穌拉住佢隻手，扶佢起身，佢就企咗起身。耶穌入咗屋，門徒就靜靜噉問佢：「點解我哋趕唔到隻鬼出嚟㗎？」耶穌話：「若果唔係用禱告，就唔能夠將鬼趕出嚟。」
」

——《馬可福音》9章17-29節
「
第二日，佢哋落咗山，就有好多人迎接耶穌。其中有一個人大叫話：「老師！求你救我個仔，因為佢係我唯一嘅仔。佢俾鬼捉住就突然大叫；鬼又令到佢抽筋，嘔白泡，並且重重噉傷害佢，唔肯罷休。我求過你嘅門徒將鬼趕出去，但係佢哋都做唔到。」耶穌話：「呢個冇信心又腐敗嘅世代呀，我喺你哋呢度要到幾時呀？我容忍你哋要到幾時呀？將你個仔帶嚟我呢度啦！」男仔嚟嘅時候，鬼令到佢跌倒，又令到佢猛烈抽筋。耶穌就責備嗰個污鬼，將個男仔醫好，交畀佢阿爸。群眾都詫異上帝嘅大能 。
」

欖覽
耶穌曾經賜畀門徒有趕鬼權柄，而且成功，點解今次會唔成功？可能有以下五個原因：
敵對勢大：敵對嘅人多勢眾，連經學士亦都嚟咗。
冇人做主：耶穌同主要門徒都唔喺度。
病態嚴重：見到耶穌之後發作得更加厲害。
信心唔夠：男仔嘅阿爸語氣冇信心。
缺乏禱告：需要有禁食禱告生活，門徒先至會有能力。
「噯！呢個冇信心嘅世代呀！」係耶穌對門徒嘅感慨，因為後嚟耶穌直接斥責門徒信心唔夠。門徒嘅失敗係因為對自己嘅成功缺乏期望，而且自己都唔知，所以奇怪點解冇能力。相比之下，男仔嘅阿爸自知信心唔夠。耶穌確認信心嘅能力，若果能夠有信心，凡事都有可能。
醫好水腫病人

醫好水腫病人係《聖經》記載耶穌嘅神蹟之一，記載喺《路加福音》14章1-6節。

聖經譯文
「
安息日，耶穌去一個法利賽人領袖嘅屋企食飯，有啲人窺探佢。呢個時候喺佢面前有一個患水腫嘅病人。耶穌就問律法師同法利賽人，話：「安息日醫病合唔合法？」佢哋都唔出聲。耶穌扶住嗰個人，醫好咗佢，打發佢走。耶穌對佢哋話：「你哋當中有邊個嘅仔或者牛喺安息日跌咗落井度，唔即刻拉佢上嚟呀？」佢哋對耶穌所問嘅嘢都答唔出 。
」

概覽
耶穌被邀請到一個法利賽人嘅領袖屋企食飯，相信呢個主人係一個好重要嘅人物。呢個係一個安息日嘅晚餐，似乎係唔尋常嘅一餐飯。因為安息日嘅一飲一食，律法上係有瑣碎細微嘅規矩。安息日唔能夠生火煮食，否則就干犯安息日，因此安息日嘅食物應該全部都係事先預備好。喺呢個安息日，法利賽人特別仔細窺探耶穌嘅行動。佢哋認為耶穌係律法嘅破壞者，偵察佢點樣處理安息日嘅律法。「窺探」呢個詞含有「好奇同陰險嘅偵探」嘅意思。
有一個患水腫病嘅人在場，耶穌毫不猶疑，就醫好咗佢。耶穌趁敵人重未有採取行動之前，趁機會向律法師同法利賽人發問，關於安息日醫病嘅問題。耶穌提醒法利賽人，佢哋亦會喺安息日救起跌咗井度嘅牛驢。唔通人嘅生命冇動物咁貴重咩？耶穌問喺安息日醫病究竟可唔可以？呢條係難以回答嘅棘手問題，法利賽人好難以回答。其實耶穌喺安息日行事，唔係要破壞律法，而係要成全律法，佢話自己係安息日嘅主，安息日係為人而設立嘅，人唔係為安息日而設。
醫好痲瘋病人

醫好痲瘋病人係《聖經》記載耶穌嘅神蹟之一，喺《馬太福音》、《馬可福音》同《路加福音》都有記載。

聖經譯文
「
耶穌落咗山，有一大班人跟住怇。呢個時候，有一個痲瘋病人嚟拜佢，話：「主啊，只要你肯，你能夠令到我潔淨。」耶穌伸手摸佢，話：「我肯，你潔淨咗喇！」佢嘅痲瘋病即刻就潔淨咗。耶穌對佢話：「你要留意，唔好將呢件事同任何人講，只要去俾祭司幫你檢查，並獻上摩西所吩咐嘅祭物，作為證據證實你已經潔淨。」
」

——《馬太福音》8章1-4節
「
有一個痲瘋病人嚟求耶穌，向佢跪低，話：「只要你肯，你能夠令到我潔淨。」耶穌憐憫佢，就伸手摸佢，話：「我肯，你潔淨咗喇！」痲瘋病即刻離開佢，佢就潔淨咗。耶穌鄭重噉吩囑佢，即刻打發佢走，對佢話：「你要留意，千祈唔好話畀任何人知，只要去俾祭司幫你檢查，又因為你已經潔淨，獻上摩西所吩咐嘅祭物，向人證明你已經潔淨。」但係呢個人一出去，反而好多嘢講，將呢件事傳咗開去，令到耶穌唔能夠再公開入城，只好留喺外邊曠野地方，群眾仍然從各地嚟搵佢。
」

——《馬可福音》1章40-44節
「
有一次，耶穌喺一個城裏面，有個全身長滿痲瘋嘅人，見到耶穌，就跪喺地求耶穌話：「主啊，只要你肯，你能夠令到我潔淨。」耶穌伸手摸佢，話：「我肯，你潔淨咗喇！」痲瘋病即刻離開咗佢。耶穌吩咐佢：「你唔好話畀任何人知，只要去見祭司，等佢幫你檢查，又因為你已經潔淨，要按照摩西所吩咐嘅獻上祭物，作為證據向人證明你已經潔淨。」但係耶穌嘅名聲越傳越開。有一大班人聚集嚟聽道，亦希望耶穌醫治佢哋病。但係耶穌卻退到曠野度祈禱。
」

概覽
耶穌時代嘅大痳瘋，包括好多皮膚病、性病、頑癬同現代人稱為嘅痳瘋病，都係無藥可醫嘅絕症，並且係傳染病。所以自古猶太人就將呢啲病人放喺冇人接近嘅地方，加以隔離。呢個痳瘋病人，竟然喺城度出現。佢對耶穌有非常大嘅信心話：「只要你肯，你能夠令到我潔淨。」「只要你肯」呢句，係呢個患痳瘋者祈求嘅先決條件。
「耶穌伸手摸佢，話……」耶穌一邊講，一邊行動，霎時間，耶穌嘅手重未完全掂到佢，佢嘅嘢重未講完，嗰個人嘅大痳瘋就潔淨咗。耶穌吩咐佢唔好話畀任何人知，只要按照律法嘅要求，將身體俾祭司檢查，並且獻祭，證實佢潔淨咗，令到佢嘅鄰里親朋重新接納佢。喺耶穌潔淨大痳瘋病人後，所有人對耶穌就有更深嘅認識同瞭解；指望耶穌醫治佢哋嘅病。但係耶穌卻退到曠野度祈禱，與上帝交通。
野外絕種

野外絕種（Extinct in the Wild，或縮寫為EW）係一種保護現狀，當某個物種或者佢嘅亞種，只係剩返啲喺畀人養緊嘅環境、或者係喺佢本身生活緊嘅地方已經冇嗮呢啲物種嗰陣，就會畀人分類到呢個保護現狀。依家野外絕咗種嘅動物有麋鹿、夏威夷烏鴉、巴巴里獅等等。
野天鵝

《野天鵝》（丹麥文：De vilde svaner）係安徒生寫嘅童話故仔，講公主伊利莎嘅十一個兄弟（王子）畀惡毒後底乸王后變成天鵝，後嚟伊利莎救返佢哋。